**B. Osobitná časť**

**K § 1**

Peňažný príspevok na osobnú asistenciu sa poskytuje fyzickej osobe s ťažkým zdravotným postihnutím (ďalej „FO s ŤZP“) odkázanej na pomoc inej fyzickej osoby. Rozsah osobnej asistencie sa určí podľa činností uvedených v prílohe č. 4 zákona o kompenzáciách, ktoré si nemôže FO s ŤZP vykonávať sama a počtu hodín, ktoré sú potrebné na ich vykonávanie. Peňažný príspevok na osobnú asistenciu sa poskytuje vo výške, ktorá zodpovedá ročnému rozsahu osobnej asistencie určenej v eurách. Osobnú asistenciu vykonáva osobný asistent, ktorému FO s ŤZP vyplatí odmenu za každý kalendárny mesiac podľa rozsahu vykonanej osobnej asistencie v danom mesiaci. Sadzba na jednu hodinu osobnej asistencie, ktorá slúži na výpočet výšky peňažného príspevku na osobnú asistenciu sa navrhuje zvýšiť na sumu 4,18 eur.

**K § 2 a k prílohe**

Peňažný príspevok na opatrovanie, ako jediný peňažný príspevok na kompenzáciu, sa poskytuje priamo fyzickej osobe (tzv. opatrovateľovi), ktorá opatruje fyzickú osobu s ťažkým zdravotným postihnutím odkázanú na opatrovanie. Jeho výška je ustanovená v závislosti od toho, či opatrovateľ poberá, resp. nepoberá niektorú zo zákonom ustanovených dôchodkových dávok, od počtu opatrovaných fyzických osôb s ťažkým zdravotným postihnutím a od rozsahu poskytovaného opatrovania. Navrhujú sa zvýšiť všetky mesačné výšky peňažného príspevku na opatrovanie ako u opatrovateľov v tzv. produktívnom veku, tak u opatrovateľov poberajúcich dôchodkovú dávku, ktoré sú ustanovené v § 40 ods. 7 až 10 zákona o kompenzáciách.

K § 3

Účinnosť nariadenia vlády Slovenskej republiky sa v súlade s § 42 ods. 7 zákona o kompenzáciách navrhuje od 1. júla 2019.